MOSIAH TSAPTER 27\nSi Mosiah an nagbawal kan pagpersige asin ipinagpagiromdom an pagkapantay-pantay--- Si Almang hoben asin an apat na mga akeng lalake ni Mosiah nagmawot na destrosohon an Simbahan --- Sarong anghel an nagpahiling asin nagsugo na pundohon an maraot nindang mga gibo--- Si Alma ginibong pola --- An bilog na mga katawohan kaipuhan na mamundag giraray na tanganing makamtan an kaligtasan --- Si Alma asin an mga akeng lalake ni Mosiah nagpahayag kan marhay na bareta.\nAsin ngonian ini nangyaring naglipas na an mga pagpepersige na ipinamate sa simbahan kan mga mayong pagtubod nagin lakop na tangani an simbahan nagpoon sa paggugurumod-gumod, asin nagreklamo sa saindang mga pamayo manungod kaining mga bagay; asin sinda nanggad nagreklamo ki Alma. Asin si Alma ipinagpaabot an kaso sa atubangan kan saindang hade, si Mosiah. Asin si Mosiah nagkonsulta sa saiyang mga kapadean.\n2 Asin ini nangyaring naglipas na si hadeng Mosiah nagpadara nin sarong proklamasyon sa bilog na kapalibutan nin kadagaan na mayo nin siisay man na mayong pagtubod na iyo an magpersige sa kiisay sainda na kaayon sa simbahan nin Diyos.\n3 Asin nagkaigwa nin sarong estriktong kasugoan sa kabilugan kan gabos sa kairibahan ninda, na dapat magkakaigwa nin pagkapantay-pantay sa kairibahan kan gabos na mga tawo;\n4 Na sinda dapat mayo nin kapaabaw-abawan ni panghahamak na iyo an magdisturbo sa saindang katuninongan; na an lambang tawo dapat na magpahalaga kan saiyang kataraid arog kan saiyang sadire, nagtatrabaho na gamit an saiyang mga kamot para sa pansadireng supporta.\n5 Iyo, asin an gabos nindang mga kapadean asin mga paratukdo kaipuhang maghingoha na gamit an saindang mga kamot para sa pansadireng supporta, sa gabos na mga pangyayari laen lang kun ini may sakit, o yaon sa makuniot na pangangaipo; asin sa paggibo kaining mga bagay, sinda nanggad nagkaigwa nin kadakul na grasya nin Diyos.\n6 Asin nagkaigwa nin pagpoon nin grabeng katuninongan giraray sa kadagaan; asin an mga katawohan nagpoon na magin grabe kadakul an numero, asin nagpoon na magkawararak sa harayo sa lalawgon kan kinaban, iyo, sa may norte asin sa may sur, sa may sirangan asin sa may sulnopan, nagtutugdok nin darakulang mga siyudad asin mga baryo sa gabos na kuwatro-kanto nin kadagaan.\n7 Asin an Kagurangnan nanggad nagbisita sainda asin pina-asenso sinda, asin sinda nagin sarong dakula asin mayamanon na mga katawohan.\n8 Ngonian an mga akeng lalake ni Mosiah kaayon sa numero kan mga mayong pagtubod; asin man saro sa mga akeng lalake ni Alma kabilang sa pag-iriba nida, siya bilang inaapud na Alma, kapangaran kan saiyang ama; daeng pagkukulang, siya nagin sarong grabe karaot asin sarong tawong parasamba sa mga diyos-diyusan. Asin siya sarong tawo na may kadakul na mga tataramon, asin nakakapagtaram nin grabeng boladas sa mga katawohan; kun kaya saiyang napapangenotan an kadakul na mga katawohan na gumibo kan arog sa manera nin saiyang mga kadaendatahan.\n9 Asin siya nagin saro sa dakulang alang sa pag-asenso kan simbahan nin Diyos; hinahabon paharayo an mga puso kan mga katawohan; na nagkakausa nin grabeng pag-iiriwal-iwal sa pag-iriba nin mga katawohan; na nakapagtao nin sarong pagkakataon para sa mga kaiwal nin Diyos na maghimo kan saiyang kapangyarihan na mangingibabaw sainda.\n10 Asin ngonian ini nangyaring naglipas na habang siya yaon sa paglibot tanganing destrosohon an simbahan nin Diyos, nin huli ta siya nanggad naglakaw nin pahilom sa kairiba an mga akeng lalake ni Mosiah sa pagmamawot na destroshon an simbahan, asin mangenotan na warakon an mga katawohan nin Kagurangnan, na laban sa mga kasugoan nin Diyos, o maski kan hade ---\n11 Asin habang ako nagsasabi saindo, habang sinda nagparalakaw sa kapalibutan na nagrerebelde laban sa Diyos, hilnga, an anghel nin Kagurangnan nagpahiling sa sainda; asin siya nagbaba na garo baga nakasangkay sa panginuron; asin siya nagtataram na arog na ini na may sarong boses nin daguldol, na nagkausa sa kinaban na magyugyog sa lugar na sinda nagtitindog;\n12 Asin grabeng gayo an saindang kangalasan, na sinda nagkaturumba sa daga, asin dae nakakasabot sa mga tataramon na saiyang pinagtataram sa sainda.\n13 Daeng pagkukulang na siya nagkurahaw giraray, na nagsasabi: Alma, magbuhat ka asin magtindog, nin huli ta tadaw baya ta saimong pinagpersige an simbahan nin Diyos? Ta an Kagurangnan nagsabi: Iyo ini an sakong simbahan, asin Ako an magtutugdok kaini; asin mayong makakadaog kaini, laen lang kun ini iyo an kalapasan kan sakuyang mga katawohan.\n14 Asin giraray, ang anghel nagsabi: Hilnga, an Kagurangnan nakadangog kan mga pangadyeon kan saiyang mga katawohan, asin man an mga pangadyeon kan saiyang surugoon, si Alma, na iyo an saimong ama; nin huli ta siya nagpangadye na may grabeng pagtubod na mapanungod saimo na ikaw mapupuwedeng darahon sa kaaraman nin katotoohan; kun kaya, sa arog kaining katuyuhan na nganing ako nag-abot sa pagkumbinese saimo kan kapangyarihan asin autoridad nin Diyos, na an mga pangadyeon kan saiyang mga surugoon puwedeng simbagon uyon sa saindang pagtubod.\n15 Asin ngonian hilnga, kaya mo daw kalabanon an kapangyarihan nin Diyos? Nin huli ta hilnga, bako daw na an sakong boses nakakapagpayugyog sa kinaban? Asin kaya mo man daw na dae mo ako nahihiling sa atubangan mo? Asin ako ipinadara gikan sa Diyos.\n16 Ngonian ako nagsasabi sa saimo: Lakaw, asin giromdoma an kauripnan kan saimong mga ama sa kadagaan nin Helam, asin sa daga nin Nephi; asin giromdoma kun gurano kadakula an mga bagay na saiyang nakaginibohan para sainda; nin huli ta sinda kaidto yaon sa pagka-uripon, asin siya iyo an nagligtas sainda. Asin ngonian ako nagsasabi sa saimo, Alma, lakaw sa saimong dalan, asin dae mo na pagmawoton pa na destrosohon an simbahan, na an saindang mga pangadyeon mapupuwedeng simbagaon, asin kaini ngani na maski ika nagmawot sa sadire na itakwil.\n17 Asin ngonian ini nangyaring naglipas na iyo ini an mga panhuring mga tataramon na an anghel iyo an nagtaram ki Alma, asin siya naghale.\n18 Asin ngonian si Alma asin sinda na pag-iriba niya nagkaturumba giraray sa daga, nin huli ta grabeng gayo an saindang kangalasan; nin huli ta sa saindang sadireng mga mata sinda nakahiling nin sarong anghel nin Kagurangnan; asin an saiyang boses kaarog nin daguldo, na nakapagpayugyog sa kinaban; asin sinda nakaaram na mayong bagay laen lang kun ini kapangyarihan nin Diyos na iyo an makakapagpayugyog kan kinaban asin nagkausa kaini na mangunguyakoy na garo baga ini magkakabaranga-banga.\n19 Asin ngonian an kangalasan ni Alma grabeng gayo na tanganing siya nagin pola, na siya dae na makakabukas kan saiyang nguso; iyo, asin siya nagin maluya, na maski na siya dae na nakakahiro kan saiyang mga kamot; kun kaya sina dinarara ninda na pag-iriba niya, asin dinara na kaherak-herak, na maski na hanggan sa siya ibinugtak sa atubangan kan saiyang ama.\n20 Asin sinda nagpaliwanag sa saiyang ama sa gabos na nangyari sa sainda; asin an saiyang ama nag-ogma, nin huli ta siya nakaaram na idto iyo an kapangyarihan nin Diyos.\n21 Asin siya nagkausa na an kadaklan dapat na magtiripon-tipon na magkasararo na tanganing sinda magin saksi kun ano ginibo nin Kagurangnan para sa saiyang akeng lalake, asin man para sainda na kairiba niya.\n22 Asin siya nagkausa na an mga kapadean dapat na mag-asembliya kan saindang mga sadire na magkasararo; asin sinda nagpoon sa pag-ayuno, asin nagpangadye sa Kagurangnan saindang Diyos na tanganing saiyang bubukasan an nguso ni Alma, na tanganing siya makakapagtaram, asin man tanganing an saiyang mga kaso-kasoan magkaigwa nin kusog --- na tanganing an mga mata nin mga katawohan puwedeng magin bukas sa paghiling asin sa pagkaaram kan karahayan asin kamurawayan nin Diyos.\n23 Asin ini nangyaring naglipas na pagkatapos na sinda nag-ayuno asin nagpangadye sa laog nin duwang aldaw asin duwang banggi, an mga kaso-kasoan ni Alma nagkaigwa nin kusog, asin siya nagtindog asin nagpoon na magtaram sa sainda, nagsasabi sainda na magkaigwa nin marhay na pagkaogma.\n24 Nin huli ta, nagsabi siya, ako nakapagsolsol na kan sakong mga kasalanan, asin pinagtubos nin Kagurangnan; hilnga ako iminundag sa Espiritu.\n25 Asin an Kagurangnan nagsabi sa sakuya: Dae ka magngalas na an bilog na sangkatauhan, iyo, mga kalalakehan asin mga kababaehan, an gabos na mga nasyon, mga lahi, mga dila asin mga katawohan, kaipuhan na mamundag giraray; iyo, mamundag sa Diyos, mapagbago gikan sa saindang karnal asin nahulog na kamugtakan, pasiring sa sarong kamugtakan nin pagkamatanos, bilang tinubos nin Diyos, na magigin saiyang mga akeng lalake asin mga akeng babae;\n26 Asin kaya sinda nagin mga baong mga nilalang; asin laen lang kun sinda gumibo kaini, sinda daeng pagduwa-duwang magmamana sa kahadean nin Diyos.\n27 Ako nagsasabi sa saindo, laen lang kun ini iyo an mangyari, sinda kaipuhan na itatakwil; asin ako kaini nakaaram, nin huli ta ako nagin arog man sa ipinagtakwil.\n28 Daeng pagkukulang, pagkatapos na nakamate nin grabeng tribulasyon, nagsosolsol na haros harani na sa kagadanan, an Kagurangnan sa pagkaherak nakahiling na maninigo iyo an nag-agaw sako paluwas sa daeng kauntukan na kasuloan, asin ako namundag sa Diyos.\n29 An sakuyang kalag pinagtubos gikan sa tundag nin kapaitan asin sa mga gapos nin kadaendatahan. Ako kaidto naggikan sa pinakamadiklom na kairaroman; alagad ngonian ako nakahiling sa makangangalas na liwanag nin Diyos. An sakuyang kalag kaidto pinasakitan nin daeng kasagkoran na pagpasakit; pero ako inagaw, asin an sakuyang kalag dae na nakulgan.\n30 Pinagtakwil ko an sakuyang Paratubos, asin naghabo kaidtong mga itinaram kan satuyang mga ama; alagad ngonian ta saindang pangenot na nahihiling na siya maabot, asin ta siya nakakapaggiromdom sa lambang nilalang kan saiyang paglalang, saiyang hihimohon sa saiyang sadire na makakapaghiling sa kagabsan.\n31 Iyo, an lambang tuhod magluluhod, asin an lambang dila magkukumpisal sa atubangan nya. Iyo, magin sa huring aldaw, sa panahon na an gabos na mga tawo magtitindog na tanganing paghuhusgaran niya, pagkatapos sinda magkukumpisal na siya Diyos; pagkatapos na sinda makapagkumpisal, siisay baya an mabubuhay na mayong Diyos sa mundo, na an paghukom kan daeng tapos na pagpapadusa iyo an magpapasainda; asin sinda magkukubog-kubog, asin mangunguyakoy, asin mag-uulnok paibaba sa putitok kan saiyang bilog-na-mapaghanap na mata.\n32 Asin ngonian ini nangyaring naglipas na si Alma nagpoon sa panahon na ini paabante na magtukdo sa mga katawohan, asin sinda na kairiba ni Alma sa panahon na an anghel nagpahiling sa sainda, naglakaw sa bilog na palibot nin kadagaan, ipinagbabalangibog sa gabos na mga katawohan an mga bagay na saindang nadangog asin nahiling, asin nagpaparapahayag kan tataramon nin Diyos sa lapigot na tribulasyon, habang pinagpepersige ninda na mayong mga pagtubod, habang pinapakulgan nin kadaklan sainda.\n33 Alagad maski na ngani sa gabos kaini, sinda nakapagheras nin grabeng konsolasyon sa simbahan, pinagkukumpirma an saindang pagtubod, asin ipinag-ootrong ipagpagiromdom sainda na may halawig na pagtitios asin grabeng pagsakit na tanganing mautob an mga kasugoan nin Diyos.\n34 Asin an apat sainda iyo an mga akeng lalake ni Mosiah; asin an saindang mga pangaran iyo sinda Ammon, asin Aaron, asin Omner, asin Himni; iyo an mga ini an pangaran kan mga akeng lalake ni Mosiah.\n35 Asin sinda nagparabaklay sa bilog na kapalibutan kan kadagaan nin Zarahemla, asin sa pag-iriba kan gabos na mga katawohan na yaon sa irarom kan paghahade ni hadeng Mosiah, masigasig na pinaghihingoha na mapakarhay an gabos na mga kakulugan na saindang nagkaginibohan laban sa simbahan, nagkukumpisal kan gabos nindang mga kasalanan, asin ipoinagbabalangibog an gabos na mga bagay na saindang nahiling, asin nagpapaliwanag sa mga propesiya asin sa mga kasuratan sa gabos na nagmawot na madangog sainda.\n36 Asin kaya sinda mga instrumento sa mga kamot nin Diyos sa pagdara nin kadakul pasiring sa pagkaaram nin katotohanan, iyo, pasiring sa pagkaaram kan saindang Paratubos.\n37 Asin gurano nagin mapalad sinda! Nin huli ta sinda nagpapahayag nin katuninongan; sinda nagpapahayag nin marhay na bareta nin karahayan; asin saindang ipinagdeklara sa mga katawohan na an Kagurangnan naghahade.\n# posted by Unknown @ 7/01/2005 04:17:00 PM\nMOSIAH TSAPTER 26\nKadakul na mga miyembro kan simbahan nadara sa kasalanan kan mga daeng pagtubod --- Si Alma pinangakuan nin buhay na daeng kasagkoran --- Sinda na nagsosolsol asin nagpabunyag nakagana nin kapatawadan --- Mga miyembro nin simbahan na nabulid sa kasalanan na nagsolsol asin nagkumpisal ki Alma asin sa Kagurangnan patatawadon; o kun dae sinda magin ekskomunikado.\nNgonian ini nangyaring naglipas na nagkaigwa nin kadakul nin mga nagdadarakulang henerasyon na dae nakakasabot sa mga tataramon ni hadeng Benjamin, bilang mga saradit pa sanang mga kaarakian kan panahon na siya nagtaram sa saiyang mga katawohan; asin sinda dae nagtutubod sa tradisyon kan saindang mga ama.\n2 Sinda dae nagtutubod kun ano man nanggad an pinagsasabi manungod sa pagkabuhay-liwat kan mga gadan, ni naniniwala sinda manungod sa pag-abot ni Cristo.\n3 Asin ngonian nin huli kan saindang daeng paniniwala sinda dae nanggad makakaintende kan tataramon nin Diyos; asin an saindang mga puso pinataragas.\n4 Asin sinda habong magpabunyag; ni sinda maki-ayon sa simbahan. Asin sinda sarong naglalaen-laen na mga katawohan na arog kan saindang pagtubod, asin nagin arog kaini hanggan sa paglipas, magin sa saindang karnal asin pano nin kasalang kamugtakan; nin huli ta sinda habong mag-apud sa Kagurangnan saindang Diyos.\n5 Asin ngonian sa paghahade ni Mosiah sinda bakong nangabangaan an numero arog kan mga katawohan nin Diyos; alagad nin huli kan pagbibiringkilan sa pag-iriba nin mga katugangan sinda nagin kadakul an bilang.\n6 Nin huli ta ini nangyaring naglipas na sinda nakapandadaya nin kadakul sa paagi kan saindang mga pambuladas na mga tataramon, na yaraon sa laog nin simbahan, asin nagkausa sainda na makagibo nin kadakul na mga kasalanan; kun kaya ini nagin kapakinabangan sa sainda na nakagibo nin kasalanan, na yaraon sa laog kan simbahan, dapat na pagpagiromdomon sa paagi kan simbahan.\n7 Asin ini nangyaring naglipas na sinda pinagdara sa atubangan nin mga kapadean, asinpinagpahiling sa mga kapadean kan mga paratukdo; asin an mga kapadean iyo an nagdara sainda sa atubangan ni Alma, na iyo an halangkaw na pade.\n8 Ngonian si hadeng Mosiah nakapagtao na ki Alma nin autoridad sa bilog na simbahan.\n9 Asin ini nangyaring naglipas na si Alma dae nakakaaram manungod sainda; pero nagkaigwa nin kadakul na mga testigo laban sainda; iyo, an mga katawohan nanindugan asin nagtestigo kan saindang kadakul na kadaendatahan.\n10 Ngonian dae pa nagkaigwa nin anuman kaining bagay na nangyari kaidto sa laog kan simbahan; kun kaya si Alma napurisaw kan saiyang espiritu, asin siya nagkausa na sinda padat na darahon sa atubangan nin hade.\n11 Asin siya nagsabi sa hade: Hilnga, uya an kadakul sainda na samuyang pinagdara sa atubangan mo, na akusado kan saindang mga katugangan; iyo, asin sinda dinarakop nin huli sa manlaen-laen na mga kadaendatahan. Asin sinda dae nagsosolsol kan saindang mga kadaendatahan; kun kaya samuya sindang dinarara sa atubangan mo, na tanganing ika mismo an maghuhusga sainda na uyon sa saindang mga krimen.\n12 Alagad si hadeng Mosiah nagsabi ki Alma: Hilnga, ako dae maghuhusga sainda; kun kaya sakuya sindang ipaubaya sa saimong mga kamot na tanganing paghuhusgaran.\n13 Asin ngonian an espiritu ni Alma napurisaw giraray; asin siya nagdulok asin naghapot sa Kagurangnan kun ano an saiyang dapat na gigibohon manungod sa mga bagay na ini, nin huli ta siya natakot na baka makagibo nin sala sa paghilingon nin Diyos.\n14 Asin ini nangyaring naglipas na pagkatapos na saiyang maipabulos paluwas an saiyang bilog na kalag sa Diyos, an tingog nin Kagurangnan nag-abot saiya, na nagsasabi:\n15 Paladan ka, Alma, asin paladan sinda na binunyagan sa mga katubigan nin Mormon. Ika paladan nin huli kan saimong labi-labing pagtubod sana kan mga tataramon kan sakuyang surugoon na si Abinadi.\n16 Asin paladan sinda nin huli kan saindang labi-labing pagtubod sa mga tataramon sana na saimong ipinagtaram sa sainda.\n17 Asin paladan ka nin huli ta saimong itinugdok an sarong simbahan sa tahaw kaining mga katawohan; asin sinda papagdanayon, asin sinda magigin sakuyang mga katawohan.\n18 Iyo, paladan ining mga katawohan na bolanos na dinadara an sakuyang pangaran; nin huli ta sa sakuyang pangaran sinda pag-aapudon; asin sinda sakuya.\n19 Asin nin huli ta ikaw naghapot sakuya manungod sa parakasala, ika paladan.\n20 Ika an sakuyang tagapaglingkod; asin ako makipagtipan sa saimo na ikaw magkakaigwa nin buhay na daeng kasagkoran; asin ika maglilingkod sakuya asin maglalakaw sa pangaran ko, asin magtitipon na magkakasararo an sakuyang mga karnero.\n21 Asin siya na magdadangog kan sakuyang boses iyo an magigin karnero ko; asin siya an saimong tatanggapon palaog sa simbahan, asin saiya ako man magtatanggap.\n22 Nin huli ta hilnga, iyo ini an sakuyang simbahan; an siirisay man na mabunyagan binubunyagan pasiring sa pagsosolsol. Asin kun siirisay man an saimong pinagtatanggap magtutubod sa sakuyang pangaran; asin saiya ako bolanos na magpapatawad.\n23 Nin huli ta iyo ini ako na nagpapasan sa sakuyang sadire kan mga kasalanan nin kinaban; nin huli ta iyo ini ako na naglalang sainda; asin iyo ini ako na nagtatao sa sainda na nagtutubod hanggan sa katapusan nin sarong lugar sa sakuyang toong kamot.\n24 Nin huli ta hilnga, sa sakuyang pangaran sinda inapud; asin kun sinda nakakabisto sakuya sinda magdudulok, asin magkakaigwa nin sarong daeng kasagkorang lugar sa sakuyang toong kamot.\n25 Asin ini mangyayaring malipas na kan an ikaduwang trumpa magtutunog kaya sinda na dae nanggad nakakabisto sakuya magdudulok asin magtitindog sa atubangan ko.\n26 Asin kaya sinda makakaaram na Ako an Kagurangnan an saindang Paratubos; pero sinda dae nanggad tutubuson.\n27 Asin kaya ako magkukumpisal sa sainda na ako dae nanggad nakamidbid sainda; asin sinda mapasiring duman sa daeng katapusang kalayo na ipinaghanda para sa diyablo asin sa saiyang mga anghel.\n28 Kun kaya ako nagsasabi sa saimo, na siya na habong magdadangog sa sakuyang boses, iyo man an dae mo pagtatanggapon sa sakuyang simbahan, nin huli ta sa saiya Ako dae mag-aako sa huring aldaw.\n29 Kun kaya Ako nagsasabi sa saimo, Lakaw; asin siirisay man an naglalapas laban sakuya, iyo siya an saimong paghuhusgaran uyon sa mga kasalanan na saiyang nagkaginibohan; asin kun siya magkukumpisal kan saiyang mga kasalanan sa atubangan mo asin sa sakuya, asin nagsosolsol nin udok sa boot sa saiyang puso, iyo siya an saimong patatawadon, asin Ako magpapatawad man saiya.\n30 Iyo, asin kun sa kadakul napagkakataon an sakuyang mga katawohan magsosolsol Ako magpapatawad sainda kan saindang mga kalapasan laban sakuya.\n31 Asin kamo magpapatawad man an saro sa lambang saro kan saindong mga kalapasan; nin huli ta sa katotohanan Ako nagsasabi sa saimo, siya na dae nagpapatawad kan mga kalapasan nin saiyang mga kataraning sa panahon na siya magsasabi na siya nagsosolsol, iyo man sana siya sa saiyang sadire an nagdara sa irarom nin kondenasyon.\n32 Ngonian Ako nagsasabi sa saimo, Lakaw; asin an siirisay man habong magsosolsol kan saindang mga kasalanan iyo man sana an dae mapapabilang sa pag-iriba kan sakuyang mga katawohan; asin ini an paggigibohon magpoon ngonian na panahon hanggan sa maarabot.\n33 Asin ini nangyaring naglipas na kan si Alma nadangog ining mga tataramon saiya isinurat an mga ini na tanganing saiya ining magigiromdoman, asin na tanganing siya puwedeng maghuhusga sa mga katawohan kaidtong simbahan na uyon sa mga kasugoan nin Diyos.\n34 Asin ini nangyaring naglipas na si Alma nagpadagos sa paglakaw asin sa paghusga sa sainda na dinarakop nin huli sa kadaendatahan, na uyon sa tataramon nin Kagurangnan.\n35 Asin an siirisay man an nagsosolsol kan saindang mga kasalan asin ipinagkumpisal an mga ini, iyo sinda an saiyang ibinibilang na pag-iriba sa mga katawohan kan simbahan;\n36 Asin sainda na habong magkukumpisal kan saindang mga kasalanan asin magsosolsol kan saindang kadaendatahan, iyo man an dae ibinibilang na pag-iriba nin mga katawohan kan simbahan, asin an saindang mga pangaran pinagpupura.\n37 Asin ini nangyaring naglipas na si Alma iyo an nagpapasunod sa gabos na mga gibohon kan simbahan; asin sinda nagpoon man giraray na magkaigwa nin katuninongan asin mag-asensong gayo sa mga gibohon kan simbahan, naglalakaw na nagigiyahan sa atubangan nin Diyos, nagtatanggap nin kadakul, asin nagbubunyag nin kadakul.\n38 Asin ngonian an gabos kaining mga bagay iyo an naginibohan ni Alma asin kan saiyang kapwa mga trabahador na naggigibo sinda sa laog kan simbahan, na naglalakaw sa bilog na kahigosan, nagtutukdo sa tataramon nin Diyos sa gabos na mga bagay, nagtitios sa gabos na manerang mga kasakitan, pinipersige kan gabos ninda na bakong kabale sa simbahan nin Diyos.\n39 Asin sinda nagpagiromdom sa saindang mga katugangan; asin sinda man pinapagiromdoman, an lambang saro sa paagi nin tataramon nin Diyos, na uyon sa saindang nakaginibohan, bilang sinugo nin Diyos na magpangadye na mayong kapunduhan, asin magtao nin mga pasasalamat sa gabos na mga bagay.\n# posted by Unknown @ 6/30/2005 08:48:00 AM\nMOSIAH TSAPTER 25\nAng mga katawohan (Mga Mulekita) nin Zarahemla nagin mga Nephita --- Saindang naaraman an mga katawohan ni Alma asin ni Zeniff --- Si Alma an nagbunyag ki Limhi asin sa gabos nyang mga katawohan --- Si Mosiah nagtao nin autoridad ki Alma na organisaron an Simbahan nin Diyos.\nAsin ngonian si hadeng Mosiah naghimo na an gabos na mga katawohan dapat na magkatiripon-tipon na magkasararo.\n2 Ngonian bakong kadakul na gayo an mga kaarakian nin Nephi, o kadakul na gayo sa sainda na mga kapag-arakian nin Nephi, na arog man kan mga katawohan nin Zarahemla, na mga kapag-arakian ni Mulek, asin idtong nag-iriba saiya pasiring sa kaparangan.\n3 Asin bakong kadakul na gayo an mga katawohan nin Nephi asin kan mga katawohan nin Zarahemla na arog kan mga Lamanita; iyo, sinda dae nganing gayo nangabangaan an numero.\n4 Asin ngonian an gabos na mga katawohan nin Nephi nagkasararo nang nagkatiripon-tipon, asin man an gabos na mga katawohan nin Zarahemla, asin sinda nagkatiripon-tipon na nagkasararo sa duwang grupo.\n5 Asin ini nangyaring naglipas na si Mosiah nagbasa, asin naghimong magbabasa, kan mga talaan ni Zeniff sa saiyang mga katawohan; iyo, saiyang binasa an mga talaan kan mga katawohan ni Zeniff, gikan sa panahon na sinda nagharale sa daga nin Zarahemla hanggan sinda nagbaralik giraray.\n6 Asin saiya mang binasa an kasaysayan ni Alma asin kan saiyang mga katawohan, asin an gabos nindang mga kasakitan, magpoon pa sa panahon na sinda nagharale sa kadagaan nin Zarahemla hanggan sa panahon na sinda nagbaralik giraray.\n7 Asin ngonian, kan si Mosiah natapos na sa pagbasa kan mga talaan, an saiyang mga katawohan na nagpawaralat sa daga nakamate nin kangalasan asin pagkatulala.\n8 Nin huli ta dae ninda maaram-araman kun ano an saindang iisipon; nin huli ta kan saindang mahiling sinda na nakaligtas paluwas sa pagka-uripon sinda napanong gayo nin grabeng kaogmahan.\n9 Asin giraray, kan saindang napag-isip-isipan an saindang mga katugangan na ginaradan kan mga Lamanita sinda nagkaparano nin kamondoan, asin ngani nagkahiribi nin kadakul na luha nin kamondoan.\n10 Asin giraray, kan sainda man napag-isip-isipan an kaipuhan gayong karahayan nin Diyos, asin an saiyang kapangyarihan sa pagliligtas ki Alma asin kan saiyang mga katugangan paluwas sa mga kamot nin mga Lamanita asin kan kauripnan, sinda nagkururahaw kan saindang mga boses asin nagtao nin mga pasasalamat sa Diyos.\n11 Asin giraray, kan saindang mapag-isip-isipan an mga Lamanita, na sainda man nganing mga katugangan, sa saindang pano nin kasalan asin mararaot na kamugtakan, sinda nagkaparano nin kulog asin kapaitan para sa karahayan kan saindang mga kalag.\n12 Asin ini nangyaring naglipas na sinda na mga kaarakian ni Amulon asin kan saiyang mga katugangan, na iyo an nag-aragom kan mga dating kadaragahan nin mga Lamanita, dae nagkagurustuhan an mga ugali kan saindang mga ama, kun kaya saindang dinarara sa saindang mga sadire an pangaran ni Nephi, na tanganing sinda pag-aapudon na mga kaarakian ni Nephi asin magin kabilang sa sainda na mga inaapud na mga Nephita.\n13 Asin ngonian an gabos na mga katawohan nin Zarahemla ibinilang na mga Nephita, asin ini nin huli ta an kahadean ipinagputong sa daeng iba kundi sainda na mga kapag-arakian ni Nephi.\n14 Asin ngonian ini nangyaring naglipas na kan si Mosiah nagtapos na kan pagtataram asin kan pagbabasa sa mga katawohan, siya nagmawot na si Alma naman an dapat na magtaram sa mga katawohan.\n15 Asin si Alma nagtaram sa sainda, kan sinda nagkatiripon-tipon nang nagkasararo sa sarong dakulang mga hawak, asin siya naglakaw gikan sa sarong hawak hanggan sa saro man, nagbabalangibog sa mga katawohan nin pagsosolsol asin pagtubod sa Kagurangnan.\n16 Asin siya nagpagiromdom sa mga katawohan ni Limhi asin sa saiyang mga katugangan, an gabos na nailigtas paluwas sa kauripnan, na sainda dapat na giromdomon na an Kagurangnan iyo an nagligtas sainda.\n17 Asin ini nangyaring naglipas na pagkatapos na si Alma nakapagtukdo na sa mga katawohan nin kadakul na mga bagay, asin nagtapos na na makapagtaram sainda, na si hadeng Limhi nagmawot na siya man kun puwedeng mabunyagan; asin an gabos niyang mga katawohan nagmawot na sinda kun puwedeng mabunyagan man.\n18 Kun kaya, si Alma nagpaduman sa tubig asin nagbunyag sainda; iyo, saiyang binunyagan sinda arog kan manera na saiyang ginibo sa saiyang mga katugangan habang yaon sa mga tubig nin Mormon; iyo, asin grabe kadakul an saiyang binunyagan na nagin kabale sa Simbahan nin Diyos, asin ini nin huli sa saindang paniniwala sa mga tataramon ni Alma.\n19 Asin ini nangyaring naglipas na si hadeng Mosiah nagtugot ki Alma na siya puwedeng mag-establisa nin mga simbahan sa gabos na kabilugan nin kadagaan nin Zarahemla; asin nagtao saiya nin kapangyarihan na mag-ordina nin mga kapadean asin mga paratukdo na mangingibabaw sa lambang simbahan.\n20 Ngonian ini ginibo nin huli ta grabeng gayo kadakul an mga katawohan na sinda daeng gayo gabos maimaneho kan sarong paratukdo sana; nin makakadangog sinda gabos nin tataramon nin Diyos sa pangkasararoan sanang tiriponan.\n21 Kun kaya sinda nagkasararong nagkatiripon sa manlaen-laen na mga hawak, na inaarapud na mga simbahan; an lambang simbahan igwa sindang mga kapadean asin saindang mga paratukdo, asin an kada pade na nagbabalangibog nin tataramon uyon sa arog na gayo kan ini ipinagtaram saiya sa paagi kan nguso ni Alma.\n22 Asin kaya, maski na ngani na nagkaigwa na nin kadakul na mga simbahan sinda gabos saro sanang simbahan, iyo, magin an simbahan nin Diyos; nin huli ta mayong ibang ipinagtutukdo sa gabos na mga simbahan kundi ini sanang pagsosolsol asin pagtubod sa Diyos.\n23 Asin ngonian nagkaigwa nin pitong simbahan sa kadagaan nin Zarahemla. Asin ini nangyaring naglipas na siirisay man an nagmamawot na darahon niya sa saiyang sadire an pangaran ni Cristo, o kan Diyos, sinda nag-uyon sa mga simbahan nin Diyos.\n24 Asin sinda inapud na mga katawohan nin Diyos. Asin an Kagurangnan ipinabulos an saiyang Espiritu sa sainda, asin sinda benendisyunan, asin nag-asenso sa kadagaan.\n# posted by Unknown @ 6/28/2005 05:48:00 PM\nMOSIAH TSAPTER 24\nSi Amulon an nagpursige ki Alma asin sa saiyang mga katawohan --- Sinda gagaradanon kun sinda mangangadye --- An Kagurangnan naghimo na an saindang mga papasanon magin magianon --- Saiya sindang pinagligtas gikan sa pagka-uripon, asin sinda nagbaralik sa Zarahemla.\nAsin ini nangyaring naglipas na si Amulon nakakua nin pabor sa mga mata kan hade nin mga Lamanita; kun kaya, an hade nin mga Lamanita nagtao nin pagtugot sa saiya asin sa saiyang mga katugangan na sinda dapat na magin mga patatukdo sa saiyang mga katawohan, iyo, magin iyo an mangingibabaw sa mga katawohan na yaraon sa kadagaan nin Shemlon, asin sa kadagaan nin Shilom, asin sa kadagaan nin Amulon.\n2 Nin huli ta an mga Lamanita iyo an nag-akong pagsadirehon an gabos na ining mga kadagaan; kun kaya, an hade nin mga Lamanita nagbugtak nin mga hade na mangingibabaw sa gabos kaining mga kadagaan.\n3 Asin ngonian an pangaran kan hade nin mga Lamanita, Laman, na hinango sa pangaran kan saiyang ama; asin kun kaya siya inapud na hadeng Laman. Asin siya an hade na nangingibabaw sa kadakul na bilang na mga katawohan.\n4 Asin siya nagngaran nin mga paratukdo sa mga katugangan ni Amulon sa kada kadagaan na pagsasadire kan saiyang mga katawohan; asin kaya an lenguwahe ni Nephi nagpoon ipinagtutukdo sa kairibahan kan gabos na mga katawohan kan mga Lamanita.\n5 Asin sinda an sarong katawohan na mainamigohon an saro sa lambang saro; daeng pagkukulang na sinda dae nakakamidbid sa Diyos; ni an mga katugangan ni Amulon nagtukdo sainda nin anuman na bagay mapanungod sa Kagurangnan saindang Diyos, ni sa ley ni Moises; ni itukdo sainda an mga tataramon ni Abinadi;\n6 Pero sinda nagtutukdo sainda na kaipuhan nindang magtago nin talaan, asin na sinda baka puwedeng magsurat sa saro sa lambang saro.\n7 Asin kaya an mga Lamanita nagpoon sa magdaragdag sa mga kayamanan, asin nagpoon na makipagnegosyo an saro sa lambang saro asin nagdakul na gayo, asin nagpoon na nagin matuso asin sarong madudunong na mga katawohan, arog kan kadunungan nin kinaban, iyo, sarong pambihira na gayong mga katawohan, na naoogma sa gabos na manerang karigsokan asin panhahabon, laen lang kun ini nangyari sana sa kairibahan man nindang mga katugangan.\n8 Asin ngonian ini nangyaring naglipas na si Amulon nagpoon na maggibo na may autoridad na nangingibabaw ki Alma asin sa saiyang mga katugangan, asin nagpoon na persigeron sinda, asin nagtugot na an saiyang mga kaarakian dapat na magpersige man kan saindang mga kaarakian.\n9 Nin huli ta si Amulon mismo nakakabisto ki Alma, na siya nagin saro sa mga kapadean kan hade, asin ta siya sana an nagtubod sa mga tataramon ni Abinadi asin pinalayas paluwas sa atubangan kan hade, asin kun kaya siy anggot sa saiya; nin huli ta siya nagin sakop ni hadeng Laman, alagad siya naggigibong may autoridad na nangingibabaw sa sainda, asin iyo an nagbubugtak nin mga gibohon sa sainda, asin nagbugtak nin mga among tagapaglingkod na nangingibabaw sainda.\n10 Asin ini nangyaring naglipas na grabeng gayo an saindang mga kasakitan na sinda nagpoon na magkururahaw nin makusog sa Diyos.\n11 Asin si Amulon nagsugo sainda na sinda dapat na mag-untok sa saindang mga pagkukurahaw asin siya nagbugtak nin mga bantay na nangingibabaw sainda na tanganing magmamasid sainda, na an siisay man na managboan na nag-aapud sa Dios dapat na gagadanon.\n12 Asin Alma asin an saiyang mga katawohan dae pinalangkaw an saindang mga boses sa Kagurangnan saindang Diyos, pero naggibong bolanos na pabuluson an saindang mga puso saiya; asin siya man nanggad nakaaram sa mga kaisipan kan saindang mga puso.\n13 Asin ini nangyaring naglipas na an boses nin Kagurangnan nag-abot sainda sa saindang mga kasakitan, na nagsasabi: Ipaglangkaw nindo an saindong mga payo asin magkaigwa nin marhay na kalingaan, nin huli ta Ako nakaaram kan tipan na saindong ginibo sa sakuya; asin Ako nakikipagtipan sa sakuyang mga katawohan asin ililigtas ko sinda paluwas sa pagka-uripon.\n14 Asin Ako an magpapagian kan mga pasanon na ibinugtak sa ibabaw kan saindong mga abaga, na magin dae nindo mamatean an mga ini sa ibabaw kan saindong mga likod, maski na ngani kamo yaon pa sa kauripnan; asin ini sakong gigibohon na tanganing kamo magtitindog bilang mga testigo para sakuya ngonian asin sa paabuton, asin ta kamo puwedeng makaaram na may kaseguruhan na Ako, an Kagurangnang Diyos, naghihimong bisitahon an sakuyang mga katawohan sa saindang mga kasakitan.\n15 Asin ngonian ini nangyaring naglipas na an mga pasanon na ipinatong kina Alma asin sa saiyang mga katugangan nahimong magian; iyo, an Kagurangnan naghimong mapakusog sinda na tanganing saindang madadara an saindang mga pasanon na may kagianan, asin sinda nagpahinunod na may kaogmahan asin may kapasensiyahan sa bilog na kagustuhan nin Kagurangnan.\n16 Asin ini nangyaring naglipas na grabeng gayo an saindang pagtubod asin an saindang pasensiya na an boses nin Kagurangnan nag-abot sa sainda giraray, na nagsasabi: Magkaigwa kamo nin marhay na kalingaan, nin huli ta sa pagkaaga Ako an magliligtas saindo paluwas sa pagka-uripon.\n17 Asin siya nagsabi ki Alma: Mangenotan ka sa atubang kaining mga katawohan, asin Ako maglalakaw kaiba mo asin magliligtas kaining mga katawohan paluwas sa pagkauripon.\n18 Ngonian ini nangyaring naglipas na si Alma asin an saiyang mga katawohan kun banggi pinagtitipon-tipon an saindang mga kakarnerohan na magkasararo, asin man an saindang bagas; iyo, magin sa bilog na pagkabanggi sinda nagtitiripon-tipon kan saindang mga kakarnerohan na magkasararo.\n19 Asin sa pagkaaga an Kagurangnan naghimo nin sarong hararom na pagturog na nag-abot sa mga Lamanita, iyo, asin an gabos nindang among na tagapaglingkod yaraon sa sarong nanok na pagturog.\n20 Asin si Alma asin an saiyang mga katawohan nagharale pasiring sa kaparangan; asin kan sinda nakapagralakaw na sa bilog na aldaw sinda nagpatindog kan saindang mga tolda sa sarong buro-bukid, asin saindang inapud an buro-bukid na Alma, nin huli ta saiyang pinangenotan an saindang dalan sa kaparangan.\n21 Iyo, asin sa buro-bukid nin Alma sinda nagpabulos paluwas kan saindang mga pasasalamat sa Diyos nin huli ta siya nagin pano nin pagkaherak sa sainda, asin iyo an nagpagian kan saindang mga pasanon, asin iyo an nagligtas sainda paluwas sa kauripnan; nin huli ta sinda yaon kaidto sa pagka-uripon, asin mayong ibang makakaligtas sainda kundi ini iyo sana an Kagurangnan saindang Diyos.\n22 Asin sinda nagtara-o nin mga pasasalamat sa Diyos, iyo, an gabos nindang mga tawo asin an gabos nindang mga kababaehan asin an gabos nindang mga kaarakian na nakakapagtaram ipinag-itaas an saindang boses sa mga pag-oomaw sa saindang Diyos.\n23 Asin ngonian an Kagurangnan nagsabi ki Alma: Maghidale ka asin daraha an sadire mo asin an mga katawohang ini paluwas sa dagang ini, nin huli ta ang mga Lamanita nagimata na asin nagraralamag na saindo; kun kaya daraha an saindong mga sadire paluwas sa dagang ini, asin ako an magpapa-untok sa mga Lamanita sa buro-bukid na ini na tanganing dae na sinda makaabot sa paglamag kaining mga katawohan.\n24 Asin ini nangyaring naglipas na sinda nagharale paluwas sa buro-bukid, asin nagralakaw sinda pasiring sa kaparangan.\n25 Asin pagkatapos na yaraon sinda sa kaparangan sa laog nin doseng aldaw sinda nakaabot sa kadagaan nin Zarahemla; asin si hadeng Mosiah iyo man an nagtanggap sainda na may kaogmahan.\n# posted by Unknown @ 6/28/2005 05:15:00 PM


Langaton, sarong klaseng tanga na malaniton makakagat\nMga tanga nagtitipon pagkakan\nAn tanga mga insektong sosyal sa lindong kan pamilya Formicidae, asin kairiba an mga "magpirinsan" na kutakti asin alimbubusog, ini sakop kan order na Hymenoptera. An mga tanga daa naggikan sa mga kaapo-apoi kaini na garo hitsurang kutakti sa peryodo Cretacecus, mga 99 milyon nang taon nakaagi, asin duminakul sa manlaenlaen na hitsura kan magturunga na an mga tinanom na namumurak. Igwa ining 22,000 na species alagad an natawan pa sanang klasipikasyon nagbibilang 12,500 na species. An mga tanga nabibistong gayo sa tikong antenna kaini, asin an may buko-bukong estruktura na nataong porma sa habayan kaini. Sa saindang paglibotlibot, nasususog ninda an saindang pig'agihan na huli sa sustansyang kemikal na inaapod pheromone na saindang napaparong. Ini kinukupsit kan tanga sa pagtanda kan linalakawan ninda asin paagi na dai na sinda magbalikbalik sa saindang nadumanan na. \nTanga hali sa Mt. Isarog\nSarong Spy na tanga\nTanga na may darang balukag\nMga magihigos na tanga bago mag bangi\nAn mga tanga nabilog nin mga kolonya na minsan binibilang sana nin pirang dosenang indibidwal nag'eestar sa mga natural na mga bungag o guang o sa mga dakula nanggad na mga kolonyang hustong organisado nang gayo, linalaklakan an mahiwas na teritoryo asin nagbibilang nin minilyon na indibidwal. An darakulang mga kolonya nin tanga inaapod nang mga super-organismo ta an mga tanga naghihiro bilang bunyog na entidad, sararo na nagtratrabaho sa pagsuporta sa kolonya. An mga darakulang kolonya parati binibilog nin mga babaeng mayong pakpak, baog, na an mga ini sarong grupo nin mga "trabahador", o mga "soldados" o mga grupong may sadyang toka na gigibohon. Sa mga kolonya, igwa man nin mga lalakeng sukat pwedeng manbados inaapod sa Ingles na "drone" asin magkapira man na mga babae na inaapod na "reyna". Huli ta organisadong gayo an kolonya kan mga tanga, ini barabaranga an gibohon: igwang mga myembro na may toka na magpakilaban sana sa mga kaiwal, igwa an trabaho an pag'asikaso sa pagbantay sa mga sugok na pinapahimsa asin nagigin mga oripon na parahanap nin kakanon asin pagsaray nin siring. \nAn mga tanga daa haros nakolonisar an gabos nang kadagaan kan kinaban. An mga lugar sanang kulang nin mga tanga iyo an Antarctica asin magkapirang mga hararayong mga isla na haros daing mabuhay na insekto. An mga tanga natalubo sa haros gabos na ekosistema asin pwedeng 15-25% kan biomass nin kahahayupan. An saindang matryumpong pagbuhay sa manlaenlaen na kamugtakan nin kapalibutan iyo nin huli sa saindang organisasyon sosyal asin sa abilidad nindang maghira kan estaran, magdisponer rekursos asin magsinurog-surogan kun may kaiwal.\n↑ http://pestworldforkids.org/pest-guide/ants/ Kinua 19-12-16\n↑ http://animals.nationalgeographic.com/animals/bugs/ant/ Kinua 19-12-16\nKinua sa "https://bcl.wikipedia.org/w/index.php?title=Tanga&oldid=210840"\nHuring binago an pahinang ini kaitong 12 Agosto 2021, alas 08:43.


Jusan Misolas - Wikipedia\nRimpos literary folio\nSt. John the Evangelist Parish Service Award\nSi Jusan Villaflor Misolas sarong kagubay na Bikolanong parasurat gikan sa Syudad nin Naga. Nagtapos sya sa Ateneo de Naga na Unibersidad nin AB Literatura. Kan 11-12 nin Abril 2014, saiyang pinadalagan an inot na TALA Poetry Workshop. Sya nagin bise presidente kan Parasurat Bikolnon.\nSya nagin tagapakarhay asin tagaambag sa An Tambobong nin Literaturang Bikolnon asin nagkapirang pangkolehiyong publikasyon siring kan Sural, Tilad, asin Rimpos. Kabali man an saiyang rawitdawit sa Sagurong: 100 na Kontemporanyong Rawitdawit sa Manlain-lain na Tataramon Bikol (2011).\nNag-adal sya sa Ateneo de Naga na Unibersidad nin AB Literatura kun sain nagin aktibong syang myembro kan Ateneo Literary Association (ALA). Nagin kaapil man sya kan Kabulig-Bikol asin kan organisasyon pangkultura na Sumaro Bikolnon kun sain sya nagin direktor kaini kan 2010-2011.\nKan 2015, pinanginutan nya an paghimo kan polyetong panliteraturang Rimpos kan Ateneo de Naga na Unibersidad. Kan 2016, ipigbungsod niya an duwang libro nin mga rawitdawit sa Better Living Through Xeroxography Naga na saiyang ipinalis sa tataramon na Bikol. An titulo kan mga ini iyo an Pagkakan Rawitdawit, Mga Piling Dakitaramon asin man an Tao Te Ching.\nWorksyap asin eksibit[baguhon | baguhon an source]\nSiya nagin partisipante sa Juliana Arejola-Fajardo Workshop sa Pagsurat-Bikol asin Saringsing Writers Workshop kan 2012. Sarô man sya sa mga partisipante kan pinakainot na Saling-Panitik Bienvenido Lumbera Translation Seminar-Workshop na ginibo kan Pebrero 8-10, 2018 sa Unibersidad kan Pilipinas, Diliman, Syudad nin Quezon.\nDati siyang myembro kan Parasurat Bikolnon kun sain siya saro sa nagin panelista sa Saringsing Writers Workshop poon 2013 sagkod 2018. Saro man sya sa mga kritiko sa CBSUA Writers Workshop na ginibo sa Calabanga, Camarines Sur kan 2014.\nSa ginibong Rimpos: art-literature Exhibition kan Salingoy Art Group, katampad kan mga obrang kurit ni Gracia A. Nieves an saiyang mga rawitdawit. An aktibidad ginibo sa Naga City Art Gallery sa Jesse M. Robredo Coliseum poon Mayo 4 sagkod 18, kan 2013. Nagpaluwas nin sarong libro na pinakarhay ni Eilyn Nidea laman an haralìpot na saysay dapit sa mga parakurit asin parasurat na kaayon sa aktibidad siring man an mga ladawan asin mga panurat na ipinahiling sa eksibit.\n↑ Literary folio, nirimpos ni Misolas websityo kan Parasurat Bikolnon (pighugot 2015-06-07)\n↑ Nidea, Eilyn Lamadrid. The Nurturing: Inspirations from Rimpos (Salingoy Art Group, 2013)\n↑ CBSUA-Calabanga holds First Writers' Workshop\nKinua sa "https://bcl.wikipedia.org/w/index.php?title=Jusan_Misolas&oldid=211362"\nHuring binago an pahinang ini kaitong 16 Agosto 2021, alas 03:30.


Yaon sa Camarines Sur kaiba an ciudades nin Naga asin Iriga an pinaka-hababang kadagaan kan Bikol mala ta kun mina-bagyo o maski makusog na uran sana nalalantopan nin hararom na baha.\nAn ibang parte kan Naga, kan Iriga, Nabua, lalo na sa mga banwaan na Milaor, Camaligan, Gainza, San Fernando asin Minalabac.\nNata ta siring?\nDai bale an Milaor na pig-aapod kadto kan mag-abot an mga Kastila na Maylaud o may hararom asin dakulang tubig kun panahon nin bagyo asin tig-uran.\nKaya ngani pig-apod Milaor hali sa tataramon na May Laud.\nSakop pa kadto kan antigong banwaan na ini an Gainza na barangay Sampaloc asin San Fernando na barangay Beberon. Kaya ngani nagsuruhay-suhay an ibang banwaan huli sa kamugtakan na ini.\nApektado pati pagsirimba kan mga namamanwaan orog na ta madayo pa sa centro kan Milaor na harayuon sainda.\nSa mga kababan na banwaan sa Cam Sur an Milaor iyo an konsideradong lubot kan palangana ta pinaka-hababa. Sabi ngani kan iba tibaad parte pa ini kan San Miguel Bay rinibong taon na an naka-agui.\nDai kamo matubod may mga barangay an Milaor arog kan San Roque, San Jose, Del Rosario, Balagbag, asin Flordeliz na dikit na kurukotkot mo sa daga kan kamot minaluwas tulos an mga bingkay.\nKaya ngani kan panahon ni Marcos kan dekada 70, 80 sagkod amay na parte kan dekada 90 may programang Bicol River Basin Development Program an gobyerno nasyonal sa parteng ini kan CamSur tangarig makontrol an baha kasabay na an pagbugtak nin magayon na patubig sa kaoomahan.\nPati pagbugtak nin tinampo hali sa koomahan pasiring sa merkado tanganing maipabakal sa tamang presyo an mga produkto.\nIdto an pinaka-mayor na programa agrikultural sa Kabikolan partikularmente sa parteng tercer distrito kan Albay na kalangkawan kun sain naghahali an tubig na minabulos pasiring sa Rinconada asin Central Bay kan Camarines Sur.\nPigpundohan nin kuarta hali sa Amerika asin pigtarabangan kan mga Bikolanong technocrats na mapakarhay an proyekto poon ki Director Ravanera, Pejo, Balisnomo, Ballecer, Villacorta sagkod ki Jess Robredo mismo bilang mga program directors.\nApuera kan gulpi ining natawan nin trabaho na mga professionals asin jovenes, dakol pa ining nahaman lalo na an mga tinampo asin patubig sa parteng Calabanga, Magarao, Milaor, San Fernando asin Minalabac. Alagad ta an siste sagkod ngonyan padagos pa giraray an pagbaha pakatapos nin kalamidad arog kan makusugon na bagyo asin uran.\nMay mga naghahangay na ibuelta giraray an siring na proyekto. Alagad an hapot tano ta pig-ontok ini pakatapos kan turno ni Director Jess Robrerdo?\nBako lang nalalantupan an mga tinampo sa parteng ini kan Cam Sur kundi nalalapa pa an mga kaoomahan lalo na an mga tinanom na paroy, may mga nalalamos na tao, may nagheherelang asin haloyon bago maghupa an tubig kaya apektado an pagbuhay kan mga namamanwaan.\nPigbabasol kan pagbaha sa mga lugar na ini an tubig hali sa Albay pati an tubig na hali sa danao kan Buhi asin an hababawon na salog--- Bicol River--- hali sa Bato pasiring Libmanan yda buelta pati na an Naga River sa laog kan ciudad nin Naga.\nMaogma an bareta na si Presidente Rudrigo Duterte nag-anunciar na aprobado nya na an pag-draga o pagpararaom kan halawig na salog hali sa banwaan na Bato sagkod Libmanan paluwas sa San Miguel Bay.\nSegun sa Presidente an proyekto aaboton 20 anyos bago matapos pero an importante maabot an panahon makokontrol an baha sa Camarines Sur.\nAn numero unong pighahaditan kan mga taga-Naga asin mga taga Basin Area iyo an posibilidad na magtuga nin tubig o kalayo an bukid Isarog o makalbo an nasambit na bukid asin magbulos an tubig hali sa kaitaasan pasiring sa kababan na iyo an palangana kan Bikol.\nSabi kan mga taga-Partido State University (PSU) Department of Geology may nadiskubre sindang mga ebidensiya na mga sobra sa 4 mil na taon an naka-agui nagka-igwa nang pagtuga an Isarog. Mala ta may pilwak an bukid sa parteng sirangan na naka-atubang sa Partido area.\nAn dai lang madeterminaran kun an Isarog water o fire volcano. Tubig kaya o kalayo an itutupga kaini en caso iparayo nin Diyos magtuga ini liwat.\nKun sabagay kun labing 4 mil na taon an naka-agui kan enot na magtuga an bukid Isarog, dai pa buhay si Hesukristo asin dai pa buhay si Nuestra Seṅora de Peñafrancia.\nKun mahalat kita nin rinibo pang taon bago ini magtuga liwat, marayo na kita kaiyan sa ibabaw kan kinaban.


Home / Catanduanes / News / Power / Ficelco GM Amaro nagpaliwanag kan problema sa kuryente sa Catanduanes\nFicelco GM Amaro nagpaliwanag kan problema sa kuryente sa Catanduanes\nBicol Standard Tuesday, August 16, 2016 Catanduanes, News, Power\nVIRAC, Catanduanes, August 16, 2016 (Bicol Standard) – An problema kan parateng pagpuro-palsok kan supply kan kuryente digdi an saro sa mga ipig-aangrangay kan mga tawo sa islang provincia kan Bicol, sabi kan mga consumedores.\nSa intrevista sa Radyo Natin kasuodma, sinabi ni Engr. Peter Amaro, an OIC General Manager kan First Catanduanes Electric Cooperative (FICELCO) na naraot an sarong unit kan Marinawa Diesel\nPower Plant, kaya pigrereparo ninda an mga gensets.\nNagkakaigwa man suboot nin pag-overload kan mga planta sa Solong asin Balongbong, dugang pang paliwanag ni Amaro.\nMientrastanto, pigconfirmar pa kan OIC General Manager na ngonian na bulan na Agosto, piglalaoman na magkakaigwa nin nagkapirang mga power interruptions huli sa ginigibong line maintenance, kabale na an pagribay kan mga raot o may deferenciang mga poste kan kooperatiba.\nLaen pa kaini, nagkakaigwa man ngonian nin mga proyekto sa pagpahiwas kan mga tinampo, na pwedeng maging causa kan pagkaigwa nin mga brown out.\nIdinagdag man ni Amaro na kan Agosto 10, ngonian na taon, nagtapos na an kontrata kan Monarch sa Ficelco.\nSa presente, operational na an tulong mga gensets kan Marinawa Diesel Power Plant, na makaka-ayuda sa supply kun magkaigwa nin problema.\nEn caso kulang pa, an Suweco pwede pang makatabang sa paghipno kan kakulangan nin kuryente sa isla.\nFicelco GM Amaro nagpaliwanag kan problema sa kuryente sa Catanduanes Reviewed by Bicol Standard on Tuesday, August 16, 2016 Rating: 5


Home / Albay / Covid-19 / Health / Legazpi City / Naga City / News / 7ng taga Naga, 9 taga Cam Sur, nagserbe nin kakanon sa concert kan Mulatto sa Legazpi\n7ng taga Naga, 9 taga Cam Sur, nagserbe nin kakanon sa concert kan Mulatto sa Legazpi\nBicol Standard Newspaper Saturday, March 21, 2020 Albay, Covid-19, Health, Legazpi City, Naga City, News\nNAGA CITY (Bicol Standard)--Sarong caterer na gikan sa ciudad na ini an nagserbe nin kakanon sa private party asin concert kan fecha 11 sa Legazpi kun sain yaon an parakantang si Joey Bautista, na nagpositibo sa Covid-19 asin binawian nin buhay.\nBautista (Photo via pep)\nSa 16 na personaje kan nasambit na caterer, 7 an hale sa Naga, mantang an iba hale sa pagtaraid na banwaan.\nIni pigkumpirmar ni Aklalde Nelson Legacion sa saiyang pahayag sa Facebook ngunyan na aga.\nSegun sa alkalde, si Bautista, na iyo an lead singer kan banda na Mulatto, nag-abot sa Legazpi City kan fecha 10, asin naghale kan fecha 12.\nSi Bautista mismo dai nagkanta kan nasambit na concert nin huli ta malaen suboot an pagmati kaini.\nPigkuanan nin swab test si Bautista kan fecha 14 asin binawian nin buhay kan fecha 19.\nPigconfirmar kan saiyang agom na si Belinda Bagatsing na si Bautista nagpositibo sa Covid-19.\nMientrastanto, nagpahayag an alkalde na nagcoconducir na sinda nin contact tracing sa mga nagserbe nin kakanon sa concert.\nSinabi pa kaini na nakaulay niya na an saro sa 16 por medio kan text asin messenger.\nAlagad, mantang nakua na kan LGU an mga pangaran kan mga food server, mayo pa sinda kan kumpletong contact details.\nGabos sinda Persons Under Monitoring, asin kaipuhan magsunod sa mandatory quarantine, segun sa mayor.\n"Nakikiolay po ako sa 16, siring man sa mga nakaibahan nindo matapos an concert na mag quarantine. Dae po maghale o magluwas nin harong. Magkontak po sa mga PUM text o call lines na: 0998-435-2138/ 0917-154-3158," dugang kaini.\nSa katakod na bareta, si Albay Gov. Al Francis Bichara nangapudan naman sa mga nag-atender kan okasyon kun sain nagtugtog an nasambit na banda.\n"Pinapakiurunan na mag Self Quarantine, pati tabi su mga nakalunad kaini sa eroplano pasiring Legazpi sagkod pabalik Manila (CEBPAC: MNL-LGP 5J 327, Tue 10 March 5PM / LGP-MNL Thu 12 March 3:10PM).\nMag report po sa number na ini kin saro kamo sa nakasabay kan nasambitang banda.\n09456823542 - GLOBE\n09983393704 - SMART\n09452962163 - GLOBE 2\n09205901975 - SMART 2," segun sa post ni Bichara.\nRelated story: Mayor Rosal forms task force amid concern over Mulatto event in Legazpi\n7ng taga Naga, 9 taga Cam Sur, nagserbe nin kakanon sa concert kan Mulatto sa Legazpi Reviewed by Bicol Standard Newspaper on Saturday, March 21, 2020 Rating: 5


Tataramon na Nawawara na - Wikipedia\nTataramon na Nawawara na\nAn Tataramon na nawawarâ na iyo idtong lenggwahe na namimiligrong maparà na huli ta an saiyang mga parataram luwayluway nang nagkakagaradan o naglipat na sa paggamit nin ibang lenggwahe. An pagkapuhò nin lenggwahe nangyayari kun an tataramon mayo na nanggad nin sadiring parataram, asin ini nagigin nang "gadan na tataramon". Kun sa lakaw nin panahon mayo na nagtataram kan lenggwahe lamang, mangyari nagigin na ining "lenggwaheng napuho". Sinasabi totoo na sa lawig nin agi-agi kan kinaban dakul na an nagkapuruho na tataramon; alagad, an siring na kamugtakan nin pagkawarâ orog na nagrikas gibo kan proseso nin "globalisasyon" asin "neokolonyalismo", kun saen an mas mapangyaring mga lenggwahe napipilawan asin nalalangtoban an mga maluluyang tataramon. An mas asin orog na tinataram na lenggwahe sa kahiwasan kan sarong lugar nadodominar idtong bakong gayong tinataram na lenggwahe asin sa pag'isog nin panahon an mabublay iyong nawawara. An total na bilang kan mga lenggwahe sa kinaban daing gayo isi. Ginagaom alagad na pwede yaon sa anom na ribo (6,000) o aboton pang pitong ribo (7,000) an mga tataramon sa presente ginagamit sa pagtaram. Tinatanya na mga 50-90% kaini an magigin puho na pag'abot kan taon 2100. An yaon sa itaas na 50ng mga tataramon, na an lambang saro kaini may parataram dai mababa sa 50 milyon, gamit kan 50% kan populasyon nin kinaban. An kadakulan kan mga tataramon tinataram sana nin saradit na mga komunidad, kadaklan kaini hababa ngani sa sampolong ribong (10,000) mga parataram.\nSobra sa 50% kan mga tataramon sa kinaban yaon lang namogtak sa walong nasyon\nAn herarkiya nin mga tataramon\nAn paghirang tataramon sarong "linguicide" kun saen an mga myembro sa grupong etniko dai na inaadalan an pamanang lenggwahe bilang enot o "pagkani-aking" tataramon ninda\nSusog sa SIL International (dati, Summer Institute of Linguistics), sa saindang Ethnologue's 2005 na bilang nin mga lenggwahe sa database kaini, an nakalista ninda nag'abot na 6,912 tataramon na an 32.85% (2,269) makukua sa Asya, asin 30.3% (2,092) yaon sa Aprika. An mga lugar na may dakul na bilang nin namimiligrong mapupuho na tataramon iyo an Eastern Siberia, Central Siberia, Northern Australia, Central America asin sa Northwest Pacific Plateau. Sa Oklahoma asin Southern South America, delikado man an kamugtakan kan magkapirang saradit na lenggwahe\nSinasabi na an UNESCO pinagpipisan-pisan an peligro nin pagkawara nin lenggwahe sa limang alontaga: "ligtas", "natataya sa peligro",(dai tinataram kan mga aki sa luwas kan saindang harong), "natataya nanggad sa peligro" (an mga aki dai na tinataram an lenggwahe), "makuring namimiligro" (tinataram na sana kan mga gurang), "makuring gayo na namimiligro" (tinataram na lang kan dikit-dikit sa mga gurang).\nSi Michael E. Krauss, sarong linggwista, pigpisan an mga lenggwahe sa siring: "ligtas" kun hinuhuna na an mga kaakian pagtataramon pa an mga lenggwahe sa laog nin sanggatos na taon; "Namimiligro" kun an mga aki posible dai na gamiton sa pagtaram an mga ini sa laog nin 100 na taon (60-80% kan mga tataramon yaon daa igdi sa siring na estado); asin "tigbak na" kun an mga aki ngani ngonyan dai na tinataram an lenggwahe ninda.\n1 May ratak sa kultura an pagwara nin tataramon\n2 Pagmimidbid asin pagsusukol kan pamimiligro\n3 Mga dahilan nin pagkatunaw kan mga tataramon\n4 Mga reparo sa sadiring tataramon\n5 Mga aktwal na halimbawa sa pagroro kan tataramon\nMay ratak sa kultura an pagwara nin tataramonLiwaton\nMay mahiwas na pagtubod na an pagkawara nin mga lenggwahe naoonongan an yaman kan kulturang pang-kinaban. Dakul na proyekto an pinapakusog ngane masumpo an paghuros sa pagkawara na ini, paagi sa aktibong pagpalakop kan mga ini sa edukasyon asin sa mga literaryong mga aktibidad na orog na mapipiritan gamiton an mga nasabing tataramon. Lakop sa kinaban an mga hiron na magmukna nin lehislasyon ngane makopkop, mapaorog asin magrambong an mga lenggwahe kan mga saradit na komunidad. Igwa man totoo ibang mga linggwista na nakiki'asusangan na an pagkawara nin mga tataramon natural sana man na proseso asin tama nang an mga ini itala asin adalan sana para sa pagkanood lang asin bako sa pagkitabangan sa mga parataram na pabaskogon an mga naghihingagdan na mga tataramon.\nAn ibang mga parataram daing labot kun mawara an saindang tataramon asin orog hinihiling ninda na an paglipat sa mas makusog, mas maimpluensyang lenggwahe makakagantad kan kamugtakan ninda sa buhay sosyal asin mapapakaray mapapadakul imbes an mga oportunidad ninda sa paghanapbuhay. Pero mayoriya man giraray an mga parataram kan lenggwaheng minoriya na ipaorog an saidiri ta an pagkawara kan lenggwahe sarong pag'utas sa saindang identidad kultural asin tradisyon. Nakikipagtabangan sinda sa mga linggwista sa mga proyektong mataong buhay sa naghingab-hingab na tataramon. An anoman na paghingoa kan mga lingwista makakadugang nanggad sa syensia nin linggwistika asin sa mga parataram na boot masaray asin mapapusog an saindang tataramon.\nPagmimidbid asin pagsusukol kan pamimiligroLiwaton\nAn Atlas of the World's Languages in Danger kan UNESCO pinagpisan-pisan an 2,473ng mga lenggwahe sa 5 alontaga nin pagkakapeligro: mabublay, namimiligro nanggad, makuring namimiligro, makuring gayong namimiligro, napuho na. Lampas 200 na mga tataramon an natunaw na sa kinaban sa laog nin tolong kapag'arakian.\nAn UNESCO naman piglaen-laen an apat na lebel nin pamimiligro kan mga lenggwahe basado sa pagpasa kan tataramon sa laog nin henerasyon:\nMay kabublayan: Kadaklan kan mga aki tinataram pa an lenggwahe alagad sa pili sanang lugar (hlbws: sa harong sana)\nNamimiligro nanggad: An mga aki dai na tinataram an lenggwahe pagkani'aki sa laog kan harong.\nMakuring namimiligro: An tataramon tinataram na sana kan mga lolo asin lola saka kan mga gurang. An mga magurang, maski masabotan ini, dai na ginagamit sa pagulay'ulay ninda mansana o kun kaulay an saindang mga aki.\nMakuring gayong namimiligro: An pinakahubin na parataram mga lolo/lola na sana o an mas gurang pa; tinataram ini patapal-tapal na sana asin bako nganing parati.\nDakul na mga iskolar an naghaman nin mga paagi sa pagdeterminar kun an mga lenggwahe namimiligro. An saro sa pinaka'amay iyo an GIDS (Graded Intergenerational disruption Scale) na pigtutulod ni Joshua Fishman. Dakul pa man ibang napublikar sa mga journal na nagsusukol kan etnolinggwistikang kabagsikan kan tataramon dara an mga kasangkapan sa pag'ogid batay sa iba-ibang sitwasyon asin aplikasyon.\nMga dahilan nin pagkatunaw kan mga tataramonLiwaton\nSusog sa Cambridge Handbook of Endangered Languages, igwang apat na tipo kan mga dahelan kun napapano ta napupuho an sarong tataramon.\nIgwa diyan mga rason na nabubugtak an mga populasyon na kagtaram kan mga lengwahe sa pisikal na peligro, arog kan:\nKagutoman, kahelangan, mga hampak nin katalagahan arog kan makuring bagyo. Sarong halimbawa kaini iyo idtong mga lenggwahe tinataram sa Andaman Islands. An bilog na populasyon naradas haros resulta kan si linog asin dolnop nangyari sa Indian Ocean kan 2004.\nGera asin genocide. Halimbawa kaini iyo an mga lenggwahe kan mga tinubong populasyon sa Tasmania na napuho kan mga kagkolonya, asin mga natunaw, mga naghihingab-hingab na mga tataramon sa Amerika kun sain an mga tinubo nagsapo nin panraradas na dahas sa kamot kan mga eksplorador, asin man arog kan lenggwaheng Miskito sa Nicaragua o kan lenggwaheng Maya na apektadong gayo kan gera sibil.\nIgwa man mga sarahotan na nagbabangga o nag'uulang sa mga parataram sa paggamit kan lenggwahe ninda, arog kan:\nPang'iipit pulitika. Ini parati nangyayari sa mga estadong-nasyon naghihingoa magpatindog nin sarong kultura nasyunal asin pinipiot an mga oportunidad kan mga lenggwaheng saradit na magamit sa lantad nin buhay publiko, sa mga eswelahan, sa medya, asin saenpaman, kun minsan ngane binabawal na logod an paggamit kaini. Kun minsan an grupong etniko pirit binabanwa sa ibang lugar o an mga aki kaini rinarayo na mag'eskwela bakong harani sa mga harong ninda, mala ta resulta na'uutas sinda sa panakin ninda sa saindang kultura o lenggwahe. Ini nangyari nanggad sa kaso kan dakul na Native American asin Australyanong mga lenggwahe, siring man sa Europeo o Asyanong mga lenggwahe na minoriya arog kan Breton o Alsatian sa Pransya asin Kurdo sa Turkiya.\nPagkakahanggilid kan grupong minoriya sa lantad ekonomiko, pulitikal asin kultural. Nangyayari ini kun an poder pulitikal asin ekonomiko natitipon sa sarong partikular na lenggwahe o kultura asin an mga indibidwal may tendensyang bayaan an saindang lenggwahe a pabor sa mas prestihiyosong tataramon. Komun nanggad ini mangyari ta an minoriya, sa mawot gumantad sa mas halangkaw na estado sosyal, hinihingako an mga kaugalean sa kultura o sa lenggwahe kaidtong mga nagsampaw sainda paagi nin kolonisasyon, pagsakyada o pagsakop. Halimbawa kaini iyo an lenggwaheng Welsh sa Gran Britanya, asin kan Ainu sa Hapon.\nMga reparo sa sadiring tataramonLiwaton\nSa partikular, an lenggwaheng Bikol nag'aagi sa makuring paglatob kan kataraid niyang tataramon, orog na an Tagalog ta haros an huri dominado an gabos na media, magin telebisyon, peryodiko, o radyo. Huli man kan marikas asin libreng pagribay-ribay sa mga lugar, dakul nang marhay an naglalaog sa kabikolan na an darang pigtataram magsalang, Ingles, Tagalog o maski bako man ta halimbawa bisaya o ilokano siya, sa libyanong pagkasinarabotan, tagalog an ginagamit sa pagpasabot. Sa bulos nin panahon dai na ini mahihira. An mahihira sana na yaon sa poder kan kagtaram bikol iyo an adalan niya an saiyang dila asin es posible gamiton sa gabos na okasyon, orog na sa pagsurat, asin itukdo an sadiring dila maski sa bakong mga taga-bikol asin bagohon an atitud na maluyang klase an tataramon na ini; siring man ipaseguro na an mga aki manu'dan an tataramon ngane dai mapatod sa lakaw nin panahon. Dapat magdakul an mga parasurat sa bikol asin mga eksperto sa pag'ogid asin paghimay kan tataramon ngane an pag'adal kan dilang ini madali, magian, pasil asin interesante.\nMay epekto an ekonomiya sa tataramon asin ta palibhasa roro an rona kan bikol, dakul na mga parataram kan Bikol naluwas sa kinaban asin parati nabubutsan na an pagkani'aking lenggwahe asin dai na ngane sinisiguro na an mga aki ninda, dawa harayo sa lugar na namundagan, makanood man giraray kaini. Huli sa Internet, gayod maaampat an paghuros kan kalidad kan dilang ini.\nPalibhasa man dai inaadalan na pormal sa mga eskwelahan, an Bikol nahahanggilid dawa ngane totoo may mga eskwelahan asin unibersidad na tinutuyo nang ta'wan pagmangno asin pag'ataman kan kultura asin lenggwahe kan Bikol, arog kan Ateneo de Naga University Institute for Bikol History and Culture asin an makusog na pagpaimprenta kaini nin mga obra asin literatura naguguhit sa tataramon na Bikol. Siring man may mga unibersidad sa Albay na regular nagpapaseminar manongod sa kulturang Bikol. Dakul naman nagburutwa na mga kasararoan na kultural na an tinotonggo iyo an pagkopkop asin pagpadangat kan arte asin kulturang tinubo sa rona.\nMga aktwal na halimbawa sa pagroro kan tataramonLiwaton\nMaski may mga katagang tunay asin liso an bikol, ginagamit sa radyo o sa peryodiko, bakong tubo igdi, o pati gramar kan sa tagalog (Ingles) nadadara sa bikol, hlbw: 'napagkamalan' imbes na 'namaloan', 'busy' imbes na 'sibot', 'din' imbes na 'man', 'isagibo' imbes na 'gibohon', 'kapansanan' imbes na 'kadi'nan', asin dakulon pang mga arog kaini. Parati nangyayari ini ta bihira na kan parataram madangog an maninigo na kataga palibhasa dikit-dikit an oportunidad kan saiyang tataramon mataram, masurat sa mga tradisyonal asin elektronikong media.\nPalibhasa dakulon an dai nagbabasa kan nakasurat sa Bikol na literatura o anopaman, tirikyawit na sa pagtaram, karamol na sa pagpahayag asin kayas-kayas na sa pagsurat alagad dai makabilog nin toltol na sentido. Risang maray na tikapo asin hawal na gayo sa bokabularyo asin an lebel nin pagkatalasay sa saiyang dila, hababang maray katumbas na sana sa sarong yaon sa elementarya. Akoon ta na maski sa anong lenggwahe may tangga-tangga ini nin komplikasyon sa pagsayod nin ideya.\n Mga madali nang mapuho na mga tataramon. Kinua 30.03.15.\n↑ http://www-01.sil.org/sociolx/ndg-lg-grimes.html Kinua 30-03-15\n↑ http://www.unesco.org/languages-atlas/ Kinua 30-03-15\n↑ http://www.ethnologue.com/statistics/area Kinua 30-03-15\n↑ http://assets.cambridge.org/97805215/91027/frontmatter/9780521591027_frontmatter.pdf Kinua30-03-15\nPinaghugot gikan sa "https://bcl.wikipedia.org/w/index.php?title=Tataramon_na_Nawawara_na&oldid=156341"\nLast edited on 9 Agosto 2015, at 03:34\nHuring pigliwat an pahinang ini kan 9 Agosto 2015, alas 03:34.


Hablondawani - Wikipedia\nBalangaw sa naolantong tubig\nAn hablondawani (< habolon + Dawani, Lisboa; balangaw, dawani) sarong optikal asin meteorolohikong fenomeno na nakawsa nin sarong likobkob na liwanag naluwas sa kalangitan pag an Saldang nabanaag sa ambon na yaon sa atmospera kan Kinaban. An arkong ini nakolor pula sa luwas asin lila sa laog.\nHablondawani sa maambon na kadlagan\nAn balangaw napakita nin daing patod na espektrum nin mga kolor asin an balang banda nin kolor sakop sa paghiling kan ordinaryong mata nin tawo. An mga kolor na mahihiling parati pula, narangha, giyaw, berde, asul, indigo asin lila. Alagad, an hablondawani pwede man magluwas kawsa kan nag'oolanto o nagsusumpit na tubig arog kan sa busay o pagtipwak kan mga halangkaw na alon.\nDara sa paghiling[baguhon | baguhon an source]\nKinurit ladawan an hablondawani\nAn hablondawani mamamasdan basta igwang mga ambon sa ayre asin an banaag kan saldang nagtitingraw sa likod kaini sa hababang anggulo. An spektakular na dalanon na hablondawani iyo basta an kabanga kan langit nagdadampog asin an paramasid nakatindog sa lugar na an sa ibong man kan langit maliwanagon sa direksyon kan Saldang. An resulta iyo an maraborab na hablondawani nakata'pil sa malomlom na palibot.\nAn epekto na agid sa hablondawani nahihiling man parati sa mga busay asin mga tubig na nag'oolanto. Pwede man magpahiling artipisyal na balangaw paagi nin pagwarak sa ayre nin tubig na natatamaan kan liwanag nin saldang.\nManongod sa hablondawani\nIba-ibang klaseng hablondawani\nKinua sa "https://bcl.wikipedia.org/w/index.php?title=Hablondawani&oldid=143453"\nHuring binago an pahinang ini kaitong 8 Marso 2013, alas 15:49.


SA CIUDAD NIN NAGA: Ilegal na pag-quarry dai napapapundo kan brgy.\nPigrereclamo na kan mga residentes sa barangay Cararayan, Ciudad nin Naga an padagos na ilegal na pag-quarry sa Sitio Salunguigi alagad mayong ginigibong aksyon an Barangay Council digdi nganing mapundo an ilegal na aktividad na nakakaraot sa kapalibotan.\nNagtutubod sinda na igwang police power an opisyales de barangay digdi sa pamamayo ni Punong Barangay Rodrigo Agravante alagad apesar na nag-aaragi an kargadong truck hale sa Sitio Salunguigi mayong nagiginibo kun tano ta dai pigsisitar.\nSi Engr. Alexander Caning, jefe kan Environmental and Natural Resources Office (ENRO) kan City Hall nagpahayag na dapat ma-monitor man kan barangay asin puedeng dakopon an illegal aktividad sa sitio mantang yaon man sana sa laog kan saindang jurisdiksyon asin madali nindang mareparo an lugar.\nDai man makadalagan tolos an ENRO huli ta limitado an saindang personajes na dapat maghiro man an opisyales de barangay asin an jepatura de pulicia digdi na igwang Police Station.\nKinumfirmar ni Caning na base sa saindang record nagpasaro na an quarry permit kan Abril 11, 2019 na pig-isyu ki Macario Apin asin Mrs. Teresita Aringo asin considerado nang ilegal an saindang aktividad dawa sadiri pa ni Apin an lote.\nSinabi ni Caning na nagsurat na siya ki Police Major Joel Corre an jefe kan Police Station sa upper Barangay kan ciudad asin ki PB Agravante nganing magtabang sa pag-monitor asin dakupon na an mga envuelto sa ilegal na aktividad sa barangay.\nTubod si Caning na igwang police power an Barangay Council nganing mapundo an ilegal na pag-quarry asin dai siya nagtutubod na dai nag-aaram an opisyales de barangay mantang yaon sa saindang lugar nangyayari an ilegal na actividad.\nSa saiyang surat sa Police Station asin ki PB Agravante piglinaw na nagpaso na an quarry permit ninda Apin asin Aringo.


SA PEÑAFRANCIA FIESTA 2020: Prusisyon ki Ina cancelado na\nSuportado kan Committee on Health\nTama sana an desisyon kan Archidiocesis nin Caceres sa Ciudad nin Naga na cancelaron na ngonian na taon an tradisyonal na traslacion asin fluvial procession ki Nuestra Señora de Peñafrancia asin Divino Rostro para sa proteksyon kan salud kan ginatos na ribong devotos asin turista na masungko sa kapiestahan ni Ina sa bulan nin Septiembre.\nSagcod sa ngonian mayo pang nadidiscobreng bakuna contra sa coronavirus disease (Covid-19) pandemic mala ngani padagos pang naglalangkaw an caso kan deadly virus.\nSi Consejal Sonny Rañola, sarong doktor asin pamayo kan Committee on Health sa Sangguniang Panlungsod nagpahayag kaini kasunod kan kumfirmasyon na iginilid ngonian na taon kan simbahan an dakulang mga actividad sa kapiestahan kan Bikolandia maging an lokal na gobierno cancelado na an dakulang mga actividad na kinababalehan kan regional military parade, Miss Bicolandia beauty pageant contest, civic parade asin drum and lyre.\nBilang doktor dapat lang igilid na muna an mga darakulang actividades nin huli ta dificil masunod an health standard kan Department of Health huli kan pandemya kun magruso na sa traslascion asin fluvial procession an ribo-ribong turista asin devotos ni Ina asin an simbahan maging an City Hall iyo pa an basulon kan Inter-Agency Task Force (IATF) kun magkalat an virus.\nAn desisyon kan simbahan ipapadagos man giraray kan devotos an siyam na aldaw na nobenaryo ki Ina sa Naga Metropolitan Cathedral asin sasabayan man ini kan mga parokya sa manlaen-laen na banwaan sa Camarines Sur.\nAn aldaw kan nobenaryo ki Ina puede man sabayan kan mga familia sa harong kun dai na makaka-atendir sa simbahan huli kan pig-iimplementar na ‘’social distancing’’ asin health protocol kan IATF, sabi pa ni Rañola.\nSiya iyo pa an pamayo kan Committee on Tourism sa sangguniang nagpahayag na huli kan pandemya dakul na mga establisimiento de comercio an apektado siring kan mga hotel na dating bulan palang nin Hunyo dakul na an mga nagpapa-reserba sagcod na enterong okupado alagad mapungaw sa ngonian mantang kulang an mga parokyano.\nKan mga nakaaging taon 2019 bulan palang nin Agusto ribo-ribo nang mga bisita asin turista an nagpapasiring digdi sa Ciudad nin Naga alagad huli kan paglikay kan mga tawo sa virus habo na munang mag-viaje.\nSa Arts Culture and Tourism Office (ACTO) kan City Hall sinabi Alec Francis Santos, jefe kan opisina puon pa kan Enhanced Community Quarantine (ECQ) apektado na an industria nin turismo mala ngani nagbagsak nin 75 por ciento.\nSa datus kan 2019 nag-aabot sa 1.5 milyon alagad ngonian nasa 400 mil an dahilan iyo an pandemya. (dpa)


Home / Unlabelled / Nag lupig nin 3ng babae, nabadil, gadan\nNag lupig nin 3ng babae, nabadil, gadan\nBicol Standard Newspaper Saturday, July 07, 2018\nLEGAZPI CITY (BICOL STANDARD) –Binawian nin buhay an sarong lalaki na suspechado sa paglupig sa tulog babae kan siya naglaban sa mga pulis na nagconducir nin hot pusuit operation sa banwaan kan Castilla, Sorsogon.\nAn nagadan na suspechado nabisto sa pangaran na Jomas Riba y Morada, 24, residente kan Brgy. Salvacion, sa banwaan kan Castilla.\nIpinahayag ni S/Insp Joren Gutay, an hefe kan Castilla Municipal Police Station na kan sarong aldaw nagsumbgong sa saindang hepatura an sarong menor de edad na babae na pig fuerza suboot na dinara kan suspechado sa may cementeryo.\nSa sinambit na lugar linupigan siya kan suspechado\nIdinagdag sa report kan pulis na dai pa ngani nakalihis nin sarong aldaw duwa pang daragita an nagreklamo man sainda na pig lupigan kan kan suspechado, sa kapareyong lugar.\nNin huli sa sumbong kan mga babae, kaya naglansar nin hot pursuit operation an mga awtoridad, asin hinanap an suspechado.\nKan masumpungan kan mga pulis an suspechado, en vez na magsuko sa sainda,nagpaputok pa ini kan saiyang darang badil, na iyo an naging mitsa kan pagkabadil saiya.\nDinara pa kuta sa hospital an suspechado tanganing ipabulong, kundi binawian man guiraray siya nin buhay.\nAfuera kan reklamong paglupig nin tulong daragita, an suspechado igwa pang record sa barangay na imbuelto sa pagbalinghaw.\nNag lupig nin 3ng babae, nabadil, gadan Reviewed by Bicol Standard Newspaper on Saturday, July 07, 2018 Rating: 5


Pinaagi na sa ordinansa kan Sangguniang Panlungsod kan Ciudad nin Naga nganing mag-imponer nin penalidad kun dai haharalion kan Camarines Sur II Electric Cooperative (Casureco II) asin Telcos an saindang mga poste asin linya nin kuryente asin kable na padagos na dai binabalyo nganing mahale an mga ulang sa road widening project kan DPWH asin proyekto sa infrastraktura kan City Hall.\nTolong taon pinapaagi sa urulay kan City Hall sa Casureco II asin Telcos na dapat mahale na an mga ulang sa road right of way panahon pa ni Project Supervisor/Acting General Manager Nelson Lalas, alagad sagcod sa ngunian puros pangako.\nHuli kaini, sarong ordinansa numerado 2021-047 o an Telco Ordinance of Naga City na main author si Consejal Joselito Del Rosario asin pirmado na ni Alcalde Nelson Legacion na nagsusugo dapat-relocate an mga electrical post asin distribution lines, asin iba pang mga ulang na inaapod na ‘‘pancit’’ na apektado kan mga pig-iimplementar na proyekto kan 3rd Engineering District kan DPWH Camarines Sur maging kan lokal na gobierno.\nAn sinambit na ulang sa mga tinampo nagiging causa nin mga aksidente sa vehiculo.\nSa ordinance iyo an pagcrear nin Inter-Agency Task Force na papangenotan ni City Engineer Alexander Caning nganing sa dai mahahaloy magsikad na an implementasyon kan ordinansa.\nKun padagos sinda na masinutil mapipiritan an City Hall na mag-imponer nin penalidad.\nSa lado kan Casureco II, sinabi ni spokesperson Rinner Bucay na nakatalaan mag-urulay an opisyales kan cooperativa asin hahalaton ninda an kopya kan ordinansa.\nSinabi ni Bucay na sa parte kan saindang manijamiento preparado na mag-relocate kan mga poste alagad an dapat basulon iyo an mga Telcos na apesar perang veces nang pinadarahan ni noticia nganing haralion an mga kable dai man nagsusunod.\nKun pipiriton kan City Hall na papatawan sinda nin penalidad nakatalaan nindang cuestionon sa jusgado an ordinansa sagcod na maghagad nin temporary restraining order, sabi pa. (DPAureus)


Romulo Jallores - Wikipedia\nSi Romulo "Che" Jallores o Kumander Tangkad, namundag kan Nobyembre 8, 1945 sa Moriones, Ocampo, Camarines Sur sarong Bikolanong aktibista sa Metro Manila na nakisaro sa mga kapwa estudyante kan First Quarter Storm.\nAn First Quarter Storm nagtapos sa pagdedeklara kan Batas Militar kan 21 September 1972.\nSiya nag-adal sa Moriones Public School (elementarya) asin sa Sta. Clara Academy (haiskul) sa Tigaon, Camarines Sur. Pakatapos kaini, nagpa-Manila sya kun saen asin kun ano-ano an linaogan niyang trabaho: nagtrabaho sa sarong carwash shop nin tolong taon, nagin foreman sa construction nin duwang taon asin sarong taon nagtrabaho komo machine shop helper.\nBasado sa website kan NDF, an sarong panguugale ni Romulo Jallores iyo an hararom na pagmakulog sa mga tios. Mala daa ta sabi ni May Silay, saiyang ina, pirming nagtataram saiya na tratohon maray an mga katabang asin pagta'wan gubing an mga pobre.\nSaro siya sa mga militante na prinobaran na maglaog sa Malakanyang kan kasagsagan kan mga rally sa First Quarter Storm kan mga enot na taon kan 70s. Siya asin an tugang niyang si Benjie Jallores an mga nangenot sa pag-organisar kan New People's Army (NPA) sa Caramoan Peninsula. Sinda an nagtanom kan pisog nin NPA sa Rehiyon nin Bicol.\nNagadan siya sa encounter sa Ateneo Avenue, Ciudad nin Naga Disyembre 30, 1971 sa huben pang maray na edad na 26 anyos.\nAn komand kan New People's Army sa Bicol ipinangaran sa saiya. \nPinaghugot gikan sa "https://bcl.wikipedia.org/w/index.php?title=Romulo_Jallores&oldid=149028"\nHuring pigliwat an pahinang ini kan 23 Marso 2014, alas 00:59.


Pagduble sa bed capacity kan BMC napapanahon sa pandemya\nNapapanahon an pagkaka-aprubar kan ‘‘Doubling Bicol Medical Center Bed Capacity’’ na ginibo nang 1,000 kasunod kan pagkulang-kulang na kan mga cuarto para sa mga pasyente sa coronavirus disease (Covid 19).\nMala ngani si ibang mga pasyente na residentes kan Ciudad nin Naga envez sa facilidad sa Covid 19 sa BMC, dinadara sa Our Lady of Lourdes Infirmary Hospital sa Carolina, Ciudad nin Naga mantang operational naman an Provincial Medical Center kan Capitolyo Provincial kan Camarines Sur.\nSa pinaluwas na press statement ni Senador Francis ‘‘Kiko’’ Pangilinan an pagduble kan bed capacity kan BMC hale sa dating 500 asin ginibo nang 1,000 makakatabang sa pagresponde sa kakulangan na ngonian nin facilidad sa Covid 19.\nAn Acta Republica 11478, bagong ley na nagduduble sa bed capacity kan hospital makakatabang sa rehiyon sa mga pasyente sa Covid 19.\n‘‘This is a timely and welcome intervention, especially now that we are still battling a pandemic’’.\nInabot nin 21 taon na dai nadugangan an bed capacity kan BMC ngunian dakul nang namamanuan an matatabangan sa serbisyo sa salud huli kan bagong ley, sabi pa kan Senador.\nSi Pangilinan, na nagplantiar kan Senate Bill 640 o an ‘‘Act increasing the Bed Capacity of BMC’’ kan Hulyo 22, 2019, iyo an principal author asin si Senador Bong Go.\nAn counterpart na padreno kan bill sa Camara-Baja iyo si Congresista Gabby Bordado kan tercer distrito kan Camarines Sur, siya an orihinal na padreno kan bill kan 17th Congress sagcod nakalusot sa congreso alagad inaabut nin recess sa Senado mantang magkakaigwa na nin eleksyon.\nSaiyang pigplantiar liwat an bill kan 18th Congress alagad igwa man kaparejong version na House Bill si Congresista LRay Villafuerte kan segundo distrito kan Camarines Sur asin an kaparejong bill pigsararo na sana kan Committee on Health.\nKan taon 1998 pa, 500 an bed capacity kan hospital. Kan nakaaging taon sa report kan manijamiento kan BMC nag-aabut na sa 850 an daily average kan piglalaog na mga pasyente.\nPinasalamatan man kan senador an saiyang pag-iriba sa senado asin sa Camara-Baja na mapadale an pag-aprubar kan bill na pinangenotan ni Congresista Bordado nganing matabangan an saiyang kahimanwa sa Bicol. (dpa)


BECA, AGMs MAATUBANG SA SENADO: Aplikasyon sa franquicia kan BLPC dapat ibasura\nProtesta kan BECA, AGMs asin empleados kan mga cooperativa asin electricidad sa Bicol laban sa BLPC.\nBako lang sa protesta sa tinampo sa paagi kan regional caravan envez pig-aandaman na kan Bicol Electric Cooperative Association (BECA) asin Association of General Managers kan mga cooperativa nin electricidad sa Bicol nganing mag-atubang sa senate hearing asin ibiklad an saindang panindugan contra sa pribadong korporasyon nin electricidad na matawan nin franquicia sa Rinconada area.\nPig-aandam na ninda an dokumentasyon sa ginibong protesta caravan kan Oktubre 21 na pigparticiparan kan mga cooperativa nin electricidad sa rehiyon cinco nganing isumiter sa senado na nagkakasararo sinda na dapat ibasura an aplikasyon sa franquicia kan Bicol Light and Power Corporation (BLPC) nganing mag-operate sa Rinconada area apesar na igwa pang siyam na taon na franquicia an Camarines Sur III Electric Cooperative (Casureco III).\nSi Casureco I General Manager Ann Sylvia Alsisto asin Chairman kan Task Force Duterte sa Casureco III sa Ciudad nin Iriga nagsabi na ipinaheling kan BECA an saindang pusog na pagkontra na matawan nin franquicia an BLPC asin an saindang protesta suportado kan miembros-consumedores asin kan manlaen-laen na sektores.\nAfuera pa kaini, an ibang opisyales kan BECA nagsabi na puedeng isunod nindang protesta iyo an pag-pikit sa senado na suportado na kan 120 mga cooperativa nin electricidad sa nasyon.\nAn House bill No. 407 na yaon na sa senado, an BLPC mapatindog asin mapaconstruhir ma-operate asin mamantenir nin distribution utility sa mga banwaan kan Rinconada area na kinababalihan kan Balatan, Bula, Bato, Baao, Buhi asin Ciudad nin Iriga sagcod na nag-aasegurar nin toltol na serbisyo nin kuryente sa miembros-consumedores alagad duda an publiko sa kakayahan kaini apesar na mayo pa ngani dawa sarong electrical post asin mayo pang kabatiran sa pagpadalagan kan companya nin electricidad.\nSa ginibong protesta sa Ciudad nin Iriga na inatendiran kan ribo-ribong consumedores asin empleados kan cooperativa an saindang kurahaw na dapat ibasura kan senado an aplikasyon sa franquicia kan BLPC na magiging causa sana nin paglangkaw kan tarifa sa kuryente.\nAn Energy Regulatory Commission (ERC) nagpaluwas nang patanidan na oras na tugotan kan senado an pribadong korporasyon an ferming naiisipan ninda iyo an pagpalangkaw nin tarifa nganing mabawi an saindang dakulang gastos sa pagmantenir nin distribution utility.\nKun sa cooperativa nin electricidad, kontrolado kan ERC an singil sa tarifa asin ano man na rehabilitasyon puede pang pautangon kan National Electrification Administration na dai babawion sa paagi nin paglumpat kan tarifa sa kuryente.\nSi Alsisto, presidente kan AGMs nagsabi pa an ginibong pagpalusot sa Camara-baja kan bill dai nag-agi sa consultasyon lalo na sa apektadong miembros-consumedores kan Casureco III.\nSi Diputado LRay Villafuerte kan segundo distrito kan Camarines Sur iyo an nag-refiled kan bill na dai nahaloy na aprobaran sa plenaryo kan Septiembre 24 asin ngonian Senate Bill 4437.


Pagnipis suplay kuryente sa bulan nin tag-init piglalaoman\nPosibleng magkaigwa naman nin pagnipis kan suplay nin kuryente sa bulan nin tag-init asin haros taon-taon nangyayari ini sa mga cooperativa nin electricidad na apektado an saindang serbisyo huli kan biglang mga pagpalsuk kan suplay kun nagkakaigwa nin ‘‘rotational brownout’’.\nAlagad si Rinner Bucay, opisyal na parataram kan Camarines Sur II Electric Cooperative (Casureco II) Inc. nagpahayag naghahalat sinda kan opisyal na kamunikasyon hale sa National Grid Corporation of the Philippines (NGCP) sa piglalaoman na pagnipis kan suplay asin dai mahahale digdi an mga biglaan na brownout.\nKan nagtalikod na taon nagparanipis an suplay kan kuryente kan mag-shutdown an doseng planta nin kuryente.\nHuli kaini, an biglaan na pagwara nin suplay nin kuryente sa Casureco II mayo sa kontrol kan manijamiento.\nPiglalaoman na puedeng mangyari ini sa mga bulan nin Marso, Abril asin Mayo huli ta iyo an panahon nin tag-init asin dakul an nag-gagamit o sarabay orog na sa mga industriya asin iba pang establisimiento.\nKun mangyari man ini, sinabi pa ni Bucay na dapat magtabang an mga miembros-consumedores sa paagi kan pagtipid sa pag-gamit kuryente.\nSa Ciudad nin Naga, an saindang pig-iibitaran na dai makabale an mga hospital na 24/7 an saindang serbisyo nganing dai maapektaran an mga pasyente.\nKadakle nangyayari an ‘‘rotational brownout’’ puon alas 11:00 nin aga hasta alas 12:00 nin udto alagad puedeng igwa pang hapon defende sa nipis kan suplay kuryente, sabi pa ni Bucay.\nAn aatubangon naman kan mga cooperativa nin electricidad kun igwang problema sa suplay, an saindang mga power supplier posibleng magpalangkaw kan saindang tarifa na an mangyayari ipapasa man sa ‘‘end users’’ o miembros-consumedores. (dpa)